A BIZOTTSÁG HATÁROZATA
(2004. december 1.)
a 30 millió eurót meghaladó befektetésekre vonatkozó vállalati adókulcsok csökkentésére irányuló Görögország által végrehajtott állami támogatásról
(az értesítés a C(2004) 4566. számú dokumentummal történt)
(Csak a görög nyelvű változat hiteles.)
(EGT vonatkozású szöveg)
(2005/642/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 88. cikke (2) bekezdése első albekezdésére,
tekintettel az Európai Gazdasági Térségről szóló megállapodásra és különösen annak 62. cikke (1) bekezdése a) pontjára,
azt követően, hogy az érintett feleket a fent említett rendelkezéseknek megfelelően felkérte észrevételeik megtételére (1),
mivel:
I. ELJÁRÁS
(1)
2004. március 3-án (C(2004)456végl.) a Bizottság hivatalos vizsgálati eljárást kezdeményezett a 30 millió eurót meghaladó befektetésekre vonatkozó vállalati adókulcsok csökkentéséről szóló intézkedés vonatkozásában.
(2)
Az eljárás kezdeményezéséről szóló bizottsági határozat közzétételre került az Európai Közösségek Hivatalos Lapjában (2). A Bizottság felkérte az érdekelt feleket az intézkedéssel kapcsolatos észrevételeik benyújtására.
(3)
A görög hatóságoknak a hivatalos vizsgálati eljárás kezdeményezését illető válasza 2004. április 13-án érkezett be (SG(2004)A/3964), és Görögország legutóbb 2004. augusztus 17-én szolgáltatott további információkat (A/36270).
(4)
A Bizottsághoz nem érkeztek észrevételek az érdekelt harmadik felektől.
II. LEÍRÁS
(5)
Görögország 2004. január 15-én elfogadta a ‘Fejlesztési és szociálpolitikai intézkedések - az adóellenőrzések és egyéb rendelkezések célkitűzéséről’ szóló törvényt, amely 2004. január 30-án - a Görög Köztársaság Hivatalos Lapjában való közzététel napján - lépett hatályba. E törvény 1. cikke értelmében a Görögországban 30 millió eurót meghaladó összeget befektető vállalkozások számára a vállalati adókulcs 10 éves időtartamra a normális 35 % helyett 25 %-ra csökken.
III. ÉRTÉKELÉS
(6)
Görögország a 3259/2004. számú törvény 22. cikke (1) bekezdésével - amit 2004. augusztus 4-én tettek közzé - a hivatalos vizsgálati eljárás tárgyát képező törvényt visszamenőleges hatállyal megszüntette.
(7)
Görögország megerősítette, hogy egyetlen vállalkozás sem részesült a 3220/2004. számú törvény 1. cikkében előírt ösztönző kedvezményben.
(8)
Mivel az intézkedést a gyakorlatban nem alkalmazták és meg is szüntették, feleslegessé vált az intézkedés értékelése és az intézkedésre irányuló, az EK-Szerződés 88. cikkének (2) bekezdése alapján bevezetett, hivatalos vizsgálati eljárás.
ELFOGADTA EZT A HATÁROZATOT:
1. cikk
A 30 millió eurót meghaladó befektetésekre vonatkozó vállalati adókulcsok csökkentését illetően, az EK-Szerződés 88. cikke (2) bekezdése értelmében kezdeményezett hivatalos vizsgálati eljárást lezárják.
2. cikk
Ennek a határozatnak a Görög Köztársaság a címzettje.
Kelt Brüsszelben, 2004. december 1-jén.